আফ্রিকান-আমেরিকান লোককাব্য কেমন করে ক্রমান্বয়ে কালো আমেরিকানদের আধুনিক কাব্য-সাহিত্য-শিল্প সৃষ্টির অনুপ্রেরণা হয়ে দাঁড়াল, বিশ্বসাহিত্যে স্থান করে নেওয়া কালো আমেরিকানদের সাহিত্যের এই রূপান্তর এক বিস্ময়কর ইতিহাস। নিজস্ব সাংস্কৃতিক বৈশিষ্ট্য এবং পরিচিতি প্রতিষ্ঠার জন্য পুরো অষ্টাদশ এবং ঊনবিংশ শতাব্দী জুড়ে কালো কবিরা বিশেষ করে সাদা মানুষের সাহিত্যজগৎ এবং ঐতিহ্য ব্যবচ্ছেদ করেছেন। কিন্তু তাঁদের দিশা ঠিক করতে সময় লেগেছে, নিজস্ব সাহিত্য-কাব্য-ঐতিহ্য প্রতিষ্ঠার মাধ্যমে অবশেষে তাঁরা খুঁজে পেয়েছেন তাঁদের নিজস্ব ভাষা এবং সংস্কৃতি। অষ্টাদশ এবং ঊনবিংশ শতাব্দী জুড়ে প্রমিত ইংরেজি ভাষা এবং শ্বেতাঙ্গদের অ্যাংলো-আমেরিকান সাহিত্যের ঐতিহ্যের ধারাতেই কালো আমেরিকানরা তাঁদের কাব্য এবং সাহিত্য সৃষ্টির প্রয়াস পেয়েছেন। সেই ধ্রম্নপদী ধারাতেই আফ্রিকান-আমেরিকান কবিরা তাঁদের চিন্তা ও চেতনার মুক্তি খুঁজে পাওয়ার চেষ্টা করেছেন। কিন্তু ক্রমান্বয়ে আফ্রিকান-আমেরিকান কবিরা বুঝতে পারলেন যে, শ্বেতাঙ্গ সাহিত্যের অভিষিক্ত ধারায় প্রবাহিত হয়ে কোনোদিনই তাঁদের জাতিগত ঐতিহ্য ও সংস্কৃতি প্রতিষ্ঠা পাবে না। তাই তখন থেকেই তাঁরা খুঁজতে থাকেন তাঁদের কবিতা-সাহিত্য-শিল্প প্রকাশের ভাষা ও ঐতিহ্য। এ অনেকটা যেন কবি মধুসূদন দত্তের বিদেশি ভাষায় সাহিত্য সৃষ্টির প্রয়াসের সময় সম্বিত ফিরে পাওয়ার ঘটনা – ‘যারা ফিরে অজ্ঞান তুই যারে ফিরি ঘরে’। তবে বিষয়টি বিচ্ছিন্ন ঘটনামাত্র নয়। আফ্রিকা মহাদেশ থেকে বিচ্ছিন্ন পুরো একটি মানবগোষ্ঠী যা আমেরিকায় স্থানান্তরিত হয়েছিল, বিভিন্ন ধরনের কলাকৌশলে তারা আফ্রিকার বিভিন্ন দেশ থেকে স্থানান্তরিত হলেও আমেরিকায় এসে পরিণত হয় দ্বিতীয় এক জাতিসত্তায়, যারা কালো, নিগ্রো থেকে ক্রমশ পরিণত হয়েছে আফ্রিকান-আমেরিকান বলে, তারা শেষ পর্যন্ত তাদের আফ্রিকান ঐতিহ্যের সূত্র ধরেই ইংরেজি ভাষাকে দুমড়ে-মুচড়ে নিজস্ব উচ্চারণ পদ্ধতি সৃষ্টি করেছিল এবং সৃষ্টি করেছিল নানা রূপকথা, উপকথা, ছড়া এবং পদ্য এবং শেষ পর্যন্ত সেই সমসন্ত সৃষ্টিই পরিণতি পায় আফ্রিকান-আমেরিকান লোককাব্যে। আফ্রিকান-আমেরিকান লোককাব্যের প্রতিষ্ঠা আজ ইংরেজি সাহিত্যের ইতিহাসে একটি অবধারিত সত্য বটে।